KOMMISSIONENS BESLUTNING af 22. december 1998 om principiel anerkendelse af, at det dossier, som er forelagt til grundig behandling med henblik på eventuel optagelse af CGA 279 202 (trifloxystrobin), clefoxydim (BAS 625H), etoxazol og ferriphosphat i bilag I til Rådets direktiv 91/414/EØF om markedsføring af plantebeskyttelsesmidler, er fuldstændigt (meddelt under nummer K(1998) 4355) (EØS-relevant tekst) (1999/43/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), senest ændret ved Kommissionens direktiv 98/47/EF (2), særlig artikel 6, stk. 3, og

ud fra følgende betragtninger:

Ifølge direktiv 91/414/EØF (i det følgende benævnt »direktivet«) skal der udarbejdes en EF-liste over godkendte aktive stoffer i plantebeskyttelsesmidler;

medlemsstaternes myndigheder har af ansøgerne fået forelagt et dossier med henblik på at få optaget fire aktive stoffer i direktivets bilag I;

Novaritis Crop Protection UK Ltd forelagde de britiske myndigheder et dossier vedrørende det aktive stof CGA 279 202 (trifloxystrobin) den 28. januar 1998;

BASF AG forelagde de spanske myndigheder et dossier vedrørende det aktive stof clefoxydim (BAS 625H) den 2. april 1998;

Sumitomo Chemical Agro Europe SA forelagde de franske myndigheder et dossier vedrørende det aktive stof etoxazol den 21. april 1998;

W. Neudorff GmbH KG forelagde de tyske myndigheder et dossier vedrørende det aktive stof ferriphosphat den 27. august 1998;

nævnte myndigheder gav Kommissionen resultaterne af en første undersøgelse af, om dossieret er fuldstændigt med hensyn til data- og informationskravene i direktivets bilag II, og for mindst et plantebeskyttelsesmiddel, der indeholder det aktive stof, i direktivets bilag III; derefter indsendte ansøgerne dossieret til Kommissionen og de øvrige medlemsstater i henhold til artikel 6, stk. 2;

dossiererne vedrørende CGA 279 202 (trifloxystrobin), clefoxydim (BAS 625H), etoxazol og ferriphosphat blev videregivet til Den Stående Komité for Plantesundhed den 15. oktober 1998;

efter direktivets artikel 6, stk. 3, skal det på EF-plan bekræftes, at hvert dossier anses for principielt at opfylde data- og informationskravene i direktivets bilag II og for mindst ét plantebeskyttelsesmiddel, der indeholder det aktive stof, i direktivets bilag III;

bekræftelsen er nødvendig, for at der kan foretages en grundig behandling af dossieret, og for at medlemsstaterne foreløbigt kan godkende plantebeskyttelsesmidler, der indeholder det aktive stof, samtidig med at betingelserne i direktivets artikel 8, stk. 1, navnlig kravet om, at der skal foretages en detaljeret vurdering af det aktive stof og plantebeskyttelsesmidlet ud fra direktivets krav, opfyldes;

ovenstående udelukker ikke, at der kan anmodes om yderligere data eller oplysninger fra ansøgeren, hvis det under den grundige behandling viser sig, at der er behov for sådanne, for at der kan træffes en afgørelse;

medlemsstaterne og Kommissionen går ud fra, at Det Forenede Kongerige vil foretage en grundig behandling af dossieret vedrørende CGA 279 202 (trifloxystrobin), at Spanien vil foretage en grundig behandling af dossieret vedrørende clefoxydim (BAS 625H), at Frankrig vil foretage en grundig behandling af dossieret vedrørende etoxazol, og at Tyskland vil foretage en grundig behandling af dossieret vedrørende ferriphosphat;

Det Forenede Kongerige, Spanien, Frankrig og Tyskland fremlægger konklusionerne af behandlingen tillige med eventuelle anbefalinger om optagelse af eventuelle betingelser herfor for Kommissionen hurtigst muligt og senest i løbet af et år; når denne rapport foreligger, vil den grundige behandling blive fortsat med sagkyndig bistand fra alle medlemsstaterne i Den Stående Komité for Plantesundhed;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Følgende dossierer opfylder data- og informationskravene i direktivets bilag II og for mindst et plantebeskyttelsesmiddel, der indeholder det aktive stof, i direktivets bilag III under hensyntagen til de påtænkte anvendelsesformål:

1) Dossieret, som Novaritis Crop Protection UK Ltd indsendte til Kommissionen og medlemsstaterne med henblik på optagelse af CGA 279 202 (trifloxystrobin) som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 15. oktober 1998.

2) Dossieret, som BASF AG indsendte til Kommissionen og medlemsstaterne med henblik på optagelse af clefoxydim (BAS 625H) som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 15. oktober 1998.

3) Dossieret, som Sumitomo Chemical Agro Europe SA indsendte til Kommissionen og medlemsstaterne med henblik på optagelse af etoxazol som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 15. oktober 1998.

4) Dossieret, som W. Neudorff GmbH KG indsendte til Kommissionen og medlemsstaterne med henblik på optagelse af ferriphosphat som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 15. oktober 1998.

Artikel 2

Denne beslutning er rettet til medlemsstaterne.

Udfærdiget i Bruxelles, den 22. december 1998.

På Kommissionens vegne

Franz FISCHLER

Medlem af Kommissionen

(1) EFT L 230 af 19. 8. 1991, s. 1.

(2) EFT L 191 af 7. 7. 1998, s. 50.